|  |
| --- |
| **AKTI OPĆINSKE NAČELNICE:** |
|  |
| 1. Odluka o kriterijima i načinu sufinanciranja međumjesnog javnog prijevoza za  redovite učenike srednjih škola za školsku godinu 2018./ 2019. godinu 1 |
| 2. II. Izmjene i dopune Plana nabave za 2018. godinu 3 |
|  |
| **AKT OPĆINSKOG VIJEĆA** |
|  |
| 1. Odluka o otpisu dugova fizičkim osobama 13 |

**OPĆINSKA NAČELNICA**

**KLASA: 602-03/18-01/5**

**URBROJ: 2198/31-01-18-1**

**GRAČAC, 27. kolovoza 2018. g.**

Temeljem čl. 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18) donosim

**Odluku o kriterijima i načinu sufinanciranja**

**međumjesnog javnog prijevoza za redovite učenike srednjih škola**

**za školsku godinu 2018./2019.**

**Članak 1.**

Ovom Odlukom utvrđuju se kriteriji i način sufinanciranja međumjesnog javnog prijevoza za redovite učenike srednjih škola **za školsku godinu 2018./2019.**

**Općina Gračac sufinancira iznos od 10% od ukupne cijene** učeničke karte za vlak i autobus, odnosno poseban prijevoz.

U slučaju da, na pojedinim relacijama, zbog limita utvrđenih Odlukom Vlade Republike Hrvatske o kriterijima i načinu financiranja troškova javnog prijevoza redovitih učenika srednjih škola za školsku godinu 2018./2019. (dalje: Odluka Vlade), uz sufinanciranje 75% prema Odluci Vlade do limita, 15% od strane Zadarske županije i 10% Općine Gračac ostaje razlika do ukupne cijene mjesečnog prijevoza, **Općina Gračac sufinancirat će i razliku do ukupne cijene mjesečnog prijevoza.**

Za učenike koji pohađaju deficitarna zanimanja, ukoliko imaju pravo na sufinanciranje 25% iznosa međumjesnog prijevoza sukladno Odluci o kriteriju i načinu financiranja i sufinanciranja javnog prijevoza za redovite učenike srednjih škola Zadarske županije, uz sufinanciranje 75% prema Odluci Vlade, Općina Gračac sufinancirat će samo preostalu razliku do ukupne cijene mjesečnog prijevoza, ukoliko postoji.

Pod javnim prijevozom iz stavka 1. ovog članka podrazumijeva se javni linijski prijevoz u cestovnom prometu i javni prijevoz u željezničkom prometu između dvaju različitih mjesta- mjesta prebivališta, odnosno boravišta i mjesta škole, kao i prijevoz učenika na pohađanje praktične nastave i vježbi.

Iznimno, učenici čije je mjesto prebivališta odnosno boravišta na području na kojem nema odgovarajućeg javnog prijevoza također ostvaruju pravo na sufinanciranje troškova prijevoza ukoliko je organiziran poseban prijevoz.

Pravo sufinanciranja ostvaruju i maturanati za dane pohađanja obvezne državne mature (gimnazijski programi) te maturanti u strukovnim programima za dane izrade i obrane završnog rada, kao i učenici koji imaju obvezu pohađanja dopunskog rada.

**Članak 2.**

Kriteriji za stjecanje prava za sufinanciranje troškova javnog prijevoza učenika srednjih škola su:

* da učenik ima prebivalište na području Općine Gračac,
* da je redoviti učenik srednje škole u školskoj godini 2018./2019.
* da učenik kupuje kartu za korištenje sredstava redovitog putničkog javnog linijskog prijevoza (autobus ili vlak), osim iznimno u slučaju iz čl. 1. st. 3. ove Odluke,
* da udaljenost od mjesta prebivališta, odnosno boravišta učenika do mjesta škole iznosi više od 5 kilometara.

Pravo sufinanciranja troškova javnog prijevoza prema kriterijima iz stavka 1. ovog članka ostvaruju učenici koji pohađaju srednju školu na području Zadarske županije.

Pravo sufinanciranja troškova javnog prijevoza prema kriterijima iz stavka 1. ovog članka ostvaruju i učenici koji pohađaju srednju školu u susjednim županijama ukoliko su upisali programe obrazovanja kojih nema na upisnom području Zadarske županije ili su upisali programe obrazovanja kojih ima na području Zadarske županije, no troškovi odgovarajućeg prijevoza do škola susjedne županije su jednaki ili niži od troškova prijevoza do škola u Zadarskoj županiji, ili nema odgovarajućeg javnog prijevoza do škola u Zadarskoj županiji.

Pravo sufinanciranja troškova javnog prijevoza prema kriterijima iz stavka 1,2. i 3. ovog članka ne ostvaruje učenik:

* koji je smješten u učeničkom domu koji se nalazi u mjestu njegova školovanja,
* kojemu se troškovi prijevoza u cijelosti ostvaruju iz drugih izvora.

**Članak 3.**

Sredstva za ovu Odluku osigurana su u Proračunu Općine Gračac aktivnost A100004: sufinanciranje cijene javnog prijevoza redovitih učenika srednjih škola.

Općina Gračac sklopiti će ugovore o sufinanciranju s prijevoznicima koji obavljaju uslugu prijevoza učenika.

**Članak 4.**

Ova Odluka stupa na snagu danom donošenja, a objavit će se u “Službenom glasniku Općine Gračac”.

**OPĆINSKA NAČELNICA:**

**Nataša Turbić, prof.**

**OPĆINSKA NAČELNICA**

**KLASA: 406-01/18-01/1**

**URBROJ: 2198/31-01-18-3**

**GRAČAC, 13. srpnja 2018. g.**

Na temelju članka 28. Zakona o javnoj nabavi („Narodne novine 120/16“) i čl. 47. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18), općinska načelnica Općine Gračac donosi

**II. IZMJENE I DOPUNE PLANA NABAVE OPĆINE GRAČAC**

**ZA 2018. GODINU**

**Članak 1.**

Donose se II. Izmjene i dopune Plana nabave Općine Gračac za 2018. godinu.

**Članak 2.**

Tablični prikaz Plana nabave iz članka 1. ove Odluke se prilaže i sastavni je dio ove Odluke.

**Članak 3.**

Ova Izmjena i dopuna Plana nabave objavit će se u «Službenom glasniku Općine Gračac» i na internetskim stranicama Općine Gračac te u standardiziranom obliku u Elektroničkom oglasniku javne nabave Republike Hrvatske.

**OPĆINSKA NAČELNICA:**

**Nataša Turbić, prof.**



















**OPĆINSKO VIJEĆE**

**KLASA: 415-01-/18-01/2**

**URBROJ: 2198/31-02-18-1**

**GRAČAC, 17. rujna 2018. g.**

Temeljem čl. 32. Statuta Općine Gračac («Službeni glasnik Zadarske županije» 11/13, „Službeni glasnik Općine Gračac“ 1/18) te članka 10. Zakona o otpisu dugova fizičkim osobama ("Narodne novine" 62/18), Općinsko vijeće Općine Gračac na 9. sjednici održanoj 17. rujna 2018. godine donosi

**Odluku o otpisu dugova fizičkim osobama**

**Članak 1.**

Ovom Odlukom uređuju se uvjeti, način i postupak otpisa dospjelog neplaćenog duga, kamata, drugih pripadajućih troškova dužnika za koje se provodi ovršni postupak koji nije naplaćen ovrhom.

**Članak 2.**

Svrha ove Odluke je provedba jednokratne mjere pomoći radi rješavanja problema blokiranih računa fizičkih osoba– građana, jednokratnim otpisom duga u iznosu utvrđenom ovom Odlukom, u cilju stvaranja mogućnosti za deblokadu računa dužnika.

**Članak 3.**

Ova Odluka odnosi se na tražbine Općine Gračac s osnova javnih i nejavnih davanja, osim tražbina s osnove novčanih kazni u prekršajnim postupcima, komunalnog doprinosa, kupnje nekretnina, naknade za zadržavanje nezakonito izgrađene zgrade u prostoru te poreznih tražbina čiji obračun i naplatu obavlja Porezna uprava (porez na potrošnju, porez na tvrtku, porez na promet nekretninama i dr).

**Članak 4.**

Izvršen otpis dospjelog duga u skladu s ovim Odlukom smatra se otpustom duga u smislu općeg propisa koji regulira obvezne odnose, neovisno o tome je li za isti otpis

pribavljena dužnikova suglasnost.

**Članak 5.**

U smislu ove Odluke, dužnikom se smatra fizička osoba koja ne obavlja registriranu djelatnost i fizička osoba koja je registriranu djelatnost obavljala najduže do 31. prosinca 2017. godine, a nad kojom se provodi ovrha na novčanim sredstvima po računu radi naplate dospjelog duga iz članka 6. ove Odluke i koja se na dan stupanja na snagu Zakona o otpisu dugova fizičkim osobama ("Narodne novine" 62/18) još uvijek provodi.

Registriranom djelatnošću, u smislu ove Odluke, smatra se:

1. djelatnost obrta upisana u obrtni registar, sukladno propisima o obrtu

2. djelatnost trgovca fizičke osobe upisane u registar trgovačkog suda kao trgovac pojedinac, sukladno propisima o trgovačkim društvima

3. djelatnost slobodnog zanimanja fizičke osobe upisane u registar obveznika poreza na dohodak ili poreza na dobit od obavljanja samostalne djelatnosti slobodnog zanimanja

4. djelatnost poljoprivrede i šumarstva fizičke osobe upisane u registar obveznika poreza na dohodak ili poreza na dobit od obavljanja samostalne djelatnosti poljoprivrede i šumarstva i/ili

5. ostale nenavedene samostalne djelatnosti fizičke osobe temeljem kojih je izvršen upis u registar obveznika poreza na dohodak ili poreza na dobit te su po toj osnovi obveznici poreza na dohodak od obavljanja samostalne djelatnosti ili poreza na dobit.

**Članak 6.**

Dospjeli dug dužnika iz članka 5. ove Odluke čine glavnica duga i trošak te pripadajuće kamate, za koji se na dan 31. prosinca 2017. godine provodila ovrha na novčanim sredstvima po računu i koja se na dan stupanja na snagu Zakona o otpisu dugova fizičkim osobama još uvijek provodi, a nije naplaćena do dana stupanja na snagu ove Odluke.

Dospjelim dugom iz stavka 1. ovog članka se ne smatra naknada za provedbu ovrhe na novčanim sredstvima koja se naplaćuje prema odredbama propisa koji uređuju provedbu ovrhe na novčanim sredstvima, a koja se odnosi na osnove za plaćanje po kojima nije niti djelomično otpisan dug prema Općini Gračac, kao i dug iz osnove za plaćanje kojom je određena mjera osiguranja.

**Članak 7.**

Danom stupanja na snagu ove Odluke dužniku iz članka 5. ove Odluke, Općina Gračac će otpisati dospjeli dug iz članka 6. ove Odluke najviše do ukupnog iznosa zbroja glavnice i troška od 10.000,00 kuna, a koji zbroj se onda uvećava za pripadajuće dospjele kamate, pri čemu nema ograničenja novčanog iznosa kamata.

Općina Gračac će izvršiti otpis samostalno bez podnošenja zahtjeva dužnika.

Ako dužnik ima dug po osnovama za plaćanje čiji ukupan iznos prema Općini Gračac prelazi iznos iz stavka 1. ovog članka, otpisat će se dug iz osnove za plaćanje koja je ranije upisana u Očevidniku redoslijeda osnova za plaćanje kod Financijske agencije sve do iznosa iz stavka 1. ovog članka.

**Članak 8.**

Općina Gračac će putem svojih mrežnih stranica učiniti javno dostupnom informaciju o odabranom načinu otpisa duga te u roku od 60 dana od dana objave o namjeri otpisa izvršiti otpis duga i podnijeti prijedlog za obustavu ovrhe odnosno poduzeti drugu odgovarajuću radnju koja dovodi do prestanka ovrhe na novčanim sredstvima radi naplate otpisanog duga.

O izvršenom otpisu dospjelog duga Općina Gračac će obavijestiti dužnike bez odgađanja.

**Članak 9.**

Ovaj Odluka stupa na snagu dan nakon objave u „Službenom glasniku Općine Gračac”.

**PREDSJEDNIK:**

**Tadija Šišić, dipl. iur.**

|  |
| --- |
| "Službeni glasnik Općine Gračac» - Službeno glasilo Općine Gračac  Izdavač: Općina Gračac  Uredništvo: Nataša Turbić, Bojana Fumić, Sandra Kukić  Gračac, Park sv. Jurja 1, 23440 Gračac, telefon 023/773-007  Službeni glasnik objavljuje se i na: [**www.gracac.hr**](http://www.gracac.hr)  Broj tiskanih primjeraka: 30 |